ເທີ​ກີ ເລີ້ມ​ການ​ບຸກ​ໂຈມ​ຕີ ຊາວ​ເຄີດ ໃນ​ພາກ​ເໜືອ ຊີ​ເຣຍ
ກຳ​ລັງ​ເທີ​ກີ ​ເລີ້ມ​ດ້ວຍ​ການ​ໂຈມ​ຕີ​ທາງ​ອາ​ກາດ​ ແລະ​ຕໍ່​ມາ ​ກໍ​ສົ່ງ​ກຳ​ລັງ​ພາກ​ພື້ນ​ດິນ ເຂົ້າ​ໄປ ຊຶ່ງ​ກະ​ຊວງ​ປ້ອງ​ກັນ​ປະ​ເທດ​ຂອງ​ເທີ​ກີ​​ກ່າວອ້າງວ່າ ໄດ້​ໂຈມ​ຕີເປົ້າ​ໝາຍ​ທັງ​ໝົດ 181 ແຫ່ງ.
ສະພາຄວາມໝັ້ນຄົງຂອງອົງການສະຫະປະຊາຊາດ ມີກຳນົດທີ່ຈະເປີດກອງປະຊຸມເພື່ອຫາລື ກ່ຽວກັບການປະຕິບັດງານທາງທະຫານໃນພາກຕາເວັນອອກສຽງເໜືອຂອງຊີເຣຍ ທີ່ເທີກີກ່າວວ່າເປັນການປະຕິບັດງານຕໍ່ຕ້ານພວກກໍ່ການຮ້າຍທີ່ດຳເນີນໄປ “ດ້ວຍຄວາມ ລະມັດລະວັງແລະມີຄວາມຮັບຜິດຊອບ” ໃນຂະນະທີ່ພວກນັກລົບຊາວເຄີດກຸ່ມສຳຄັນຢູ່ໃນເຂດດັ່ງກ່າວ ໄດ້ຮ້ອງຂໍການຊ່ວຍເຫຼືອເພື່ອ “ຊ່ວຍປົກປ້ອງປະຊາຊົນຂອງພວກເຮົາຈາກການຂ້າລ້າງເຊື້ອຊາດເຜົ່າພັນ ” ເທີກີເລີ້ມການປະຕິບັດງານທີ່ໄດ້ມີການວາງແຜນມາດົນນານແລ້ວນັ້ນໃນວັນພຸດວານນີ້ ໂດຍແນໃສ່ເພື່ອກຳຈັດກຳລັງຊາວເຄີດທີ່ເທີກີມອງເຫັນວ່າ ເປັນພວກກໍ່ການຮ້າຍ ແຕ່ບັນດາປະເທດຕາເວັນຕົກສ່ວນໃຫຍ່ຖືວ່າ ເປັນພາຄີທີ່ສຳຄັນໃນການສູ້ລົບຕໍ່ຕ້ານພວກຫົວຮຸນແຮງລັດອິສລາມ ກຳລັງເທີກີເລີ້ມດ້ວຍການໂຈມຕີທາງອາກາດແລະຕໍ່ມາກໍສົ່ງກຳລັງພາກພື້ນດິນ ເຂົ້າໄປ ຊຶ່ງກະຊວງປ້ອງກັນປະເທດຂອງເທີກີອ້າງວ່າ ໄດ້ໂຈມຕີເປົ້າໝາຍທັງໝົດ “181 ແຫ່ງ ” ທ່ານມຸສຕາຟາ ບາລີ ໂຄສົກຂອງກຳລັງປະຊາທິປະໄຕຊີເຣຍ ທີ່ນຳພາໂດຍພວກຊາວເຄີດ ກ່າວວ່າ ພວກນັກລົບຂອງກຸ່ມດັ່ງກ່າວ ໄດ້ຂັບໄລ່ການບຸກໂຈມຕີຂອງກຳລັງພາກພື້ນດິນເທີກີໃຫ້ແຕກຖອຍໄປ ໃນເຂດຕາລ ອັບຢາດ ທ່ານບາລີຂຽນລົງໃນທວີດເຕີ້ວ່າ “ບໍ່ມີຄວາມກ້າວໜ້າໃດໆມາຈົນຮອດເວລານີ້ ” ກ່ອນໜ້າກອງປະຊຸມຂອງສະພາຄວາມໝັ້ນຄົງສະຫະປະຊາຊາດ ອົງການຂ່າວຣອຍເຕີ້ ໄດ້ກ່າວອ້າງເຖິງຈົດໝາຍສະບັບນຶ່ງ ທີ່ສົ່ງໄປຫາສະພາຄວາມໝັ້ນຄົງໂດຍເອກອັກຄະລັດຖະທູດເທີກີປະຈຳອົງການສະຫະປະຊາຊາດ ທ່ານເຟຣິດຸນ ຊີເນີລິໂອກລູໂດຍກ່າວວ່າ ການປະຕິບັດງານນີ້ “ຈະແນເປົ້າໝາຍໃສ່ແຕ່ພວກກໍ່ການຮ້າຍ ພ້ອມທັງບ່ອນຫລົບລີ້ ບ່ອນພັກພາອາໄສ ທີ່ຕັ້ງ ອາວຸດ ລົດ ແລະອຸບປະກອນຕ່າງໆຂອງພວກເຂົາ ” ສ່ວນກະຊວງປ້ອງກັນປະເທດຂອງເທີກີ ກ່າວວ່າ ການບຸກໂຈມຕີດັ່ງກ່າວແມ່ນສອດຄ່ອງ ກັບມະຕິຂອງສະພາຄວາມໝັ້ນຄົງສະຫະປະຊາຊາດ ແລະຂໍ້ກຳນົດພາຍໃຕ້ກົດໝາຍລະຫວ່າງປະເທດທີ່ອະນຸຍາດໃຫ້ເທີກີ “ມີສິດໃນການປ້ອງກັນໂຕໄດ້ ” ໃນບົດຄວາມທີ່ພິມເຜີຍແຜ່ໂດຍໜັງສືພິມວໍຊິງຕັນໂພສທ໌ ໃນຕອນແລງວັນພຸດວານນີ້ ທ່ານເຮມິນ ໂກບາເນ ຜູ້ຕາງໜ້າຂອງກຳລັງປະຊາທິປະໄຕຊີເຣຍປະຈຳແນວໂຮມຕໍ່ຕ້ານກຸ່ມລັດອິສລາມ ໄດ້ກ່າວຫາສະຫະລັດວ່າ ປະຖິ້ມຊາວເຄີດ ແລະ “ປ່ອຍໃຫ້ພວກເຂົາເຈົ້າມີຊະຕາກຳ ຕົກຢູ່ໃນກຳມືຂອງສັດຕູທີ່ຮ້າຍກາດຂອງພວກເຂົາເຈົ້າ ” ທ່ານໂກບາເນກ່າວອ້າງວ່າ ການຮ່ວມມືເປັນເວລາຫຼາຍໆປີລະຫວ່າງສະຫະລັດແລະກຳລັງປະຊາທິປະໄຕຊີເຣຍ ສາມາດຍຶດຄືນດິນແດນຕ່າງໆທີ່ເຄີຍຢູ່ພາຍໃຕ້ການຄວບຄຸມຂອງກຸ່ມລັດອິສລາມໂດຍເອີ້ນກຳລັງສະຫະລັດວ່າ “ເພື່ອນມິດແລະອ້າຍນ້ອງ” ຕໍ່ຕ້ານສັດຕູຮ່ວມດຽວກັນ ກຳລັງປະຊາທິປະໄຕຊີເຣຍ ໄດ້ຂຽນຂໍ້ຄວາມລົງໃນທວີດເຕີ້ ໃນວັນພະຫັດມື້ນີ້ ເພື່ອຂອບອົກຂອບໃຈລັດຖະບານຂອງປະເທດຕ່າງໆ “ທີ່ໄດ້ດຳເນີນການຢ່າງເປັນກຽດ” ຕໍ່ປະຊາຊົນຈາກເຂດພາກຕາເວັນອອກສຽງເໜືອ ຂອງຊີເຣຍ ຮວມທັງຊາອຸດີ ອາຣາເບຍ ອີຈິບ ອີຣັກ ອັງກິດ ຝຣັ່ງ ແລະເຢຍຣະມັນ ສະຫະລັດບໍ່ມີຊື່ຮວມຢູ່ໃນນັ້ນ